b'\n_START_ARTICLE_\nVelika nagrada Monaka\n_START_SECTION_\nZa\xc4\x8detki\n_START_PARAGRAPH_\nKot mnoge evropske dirke, je tudi Velika nagrada Monaka starej\xc5\xa1a od organiziranega Svetovnega dirka\xc5\xa1kega prvenstva. Prvo dirko v kne\xc5\xbeevini je leta 1929 organiziral Antony Noghes pod pokroviteljstvom princa Louisa II, \xc4\x8deprav je bil njegov o\xc4\x8de Alexandre Noghes predsednik Automobile Club de Monaco (A.C.M.), s prvotnim imenom Sport V\xc3\xa9locip\xc3\xa9dique Mon\xc3\xa9gasque. A.C.M. je od leta 1911 organiziral Reli Monte Carla, in leta 1928 je klub zaprosil mednarodno krovno avtomobilisti\xc4\x8dno organizacijo, Association Internationale des Automobiles Clubs Reconnus (AIACR), za povi\xc5\xa1anje kluba iz regionalnega v nacionalnega, toda pro\xc5\xa1nja je bila zavrnjena. Kot razlog je bilo podano, da v mejah kne\xc5\xbeevine ne poteka nobena velika avtomobilisti\xc4\x8dna dirka. Reli tukaj ni \xc5\xa1tel, saj je ve\xc4\x8dinoma potekal po cestah drugih evropskih dr\xc5\xbeav. _NEWLINE_Da bi klub pridobil nacionalni status, je Noghes predlagal ustanovitev avtomobilisti\xc4\x8dne Velike nagrade po ulicah Monte Carla. Noghes je pridobil uradno podporo princa Louisa II. Louis Chiron je tudi podprl idejo, ko mu je Noghes pokazal na\xc4\x8drte. Chiron je vedel, da je topografija lokacije zelo primerna za postavitev dirkalne steze._NEWLINE_Premierno Veliko nagrado Monaka je dobil William Grover-Williams z Bugattijem Type 35B. Pomembnost dirke se je hitro pove\xc4\x8devala. Zaradi velikega \xc5\xa1tevila dirk, ki so imele oznako Velika nagrada je AIACR najpomembnej\xc5\xa1im dirkam podelila oznako Mednarodna Velika nagrada (Grandes \xc3\x89preuves). Leta 1933 je to oznako dobil tudi Monako poleg Francije, Belgije, Italije in \xc5\xa0panije. V letih 1936 in 1937 je bila dirka del novega Evropskega avtomobilisti\xc4\x8dnega prvenstva_NEWLINE_Velika nagrada Monaka je bila ena od dirk premierne sezone Formule 1 v sezoni 1950, ko je zmagal Juan Manuel Fangio. To je bila Fangieva prva zmaga na prvenstveni dirki Formule 1. Toda leta 1951 dirke ni bilo, leta 1952 pa je potekala pod pravili \xc5\xa1portnih avtomobilov.  Od leta 1955 pa je bila Velika nagrada Monaka prav vsako leto del prvenstva Formule 1.\n_START_SECTION_\nOrganizacija\n_START_PARAGRAPH_\nVeliko nagrado Monaka vsakoletno organizira Automobile Club de Monaco, ki vodi tudi Reli Monte Carla in Pokal Monaka v kartingu._NEWLINE_Dirka je trenutno edina, ki poteka po mestnem sredi\xc5\xa1\xc4\x8du, zato se v ve\xc4\x8d pogledih razlikuje od ostalih dirk. Prosti trening je namesto v petek na sporedu \xc5\xbee v \xc4\x8detrtek. To omogo\xc4\x8da, da so v petek ceste zopet odprte za promet. Do leta 1990 se je dirka za\xc4\x8denjala ob 15. uri po lokalnem \xc4\x8dasu, uro kasneje kot ostale evropske dirke. V zadnjih letih poteka dirka ob istem \xc4\x8dasu kot ostale, zaradi televizijskega prenosa._NEWLINE_Po dirki ni obi\xc4\x8dajnega mesta za podelitev pokalov po dirki. Del steze se po dirke zapre in uporabi kot parc ferm\xc3\xa9, mesto kjer komisarji po dirki pregledajo skladnost dirkalnikov s pravili. Prvi trije dirka\xc4\x8di tam parkirajo dirkalnike in gredo proti kraljevi tribuni, kjer poteka podelitev pokala, mnogo bli\xc5\xbenje gledalcem kot na ostalih dirkah.\n_START_SECTION_\nZnameniti dirka\xc4\x8di\n_START_PARAGRAPH_\nBritanec Graham Hill je petkrat dobil presti\xc5\xbeno dirko in potal znan kot King of Monaco in Mr. Monaco. Hill, ki si je mo\xc4\x8dno po\xc5\xa1kodoval noge po tr\xc4\x8denju ob koncu sezone 1970, je nadaljeval z dirkanjem, toda ko se na dirki leta 1975 ni uspel kvalificirati, se je upokojil in posvetil svojemu mo\xc5\xa1tvu. Njegov sin, Damon Hill, svetovni prvak in zmagovalec 22-tih dirk ni uspel tu nikoli zmagati, dosegel pa je dve drugi mesti in en najbolj\xc5\xa1i \xc5\xa1tartni polo\xc5\xbeaj._NEWLINE_Brazilec Ayrton Senna dr\xc5\xbei rekord s \xc5\xa1estimi zmagami v Monaku, petimi zapored med letoma 1989 in 1993, ter tudi osem uvrstitvami na stopni\xc4\x8dke v desetih \xc5\xa1tartih. Njegova zmaga tu leta 1987 je bila prva zmaga dirkalnika z aktivnim podvozjem. Njegova zmaga je bila zelo znana med Mona\xc4\x8dani, in ko so ga dan po dirki, v ponedeljek, aretirali zaradi vo\xc5\xbenje motorja brez \xc4\x8delade, je bil takoj, ko so policisti ugotovili kdo je, izpu\xc5\xa1\xc4\x8den._NEWLINE_Louis Chiron je edini doma\xc4\x8din, ki je zmagal na Veliki nagradi Monaka. Zmagal je leta 1932 z Bugatijem. V Monaku je tudi dosegel svoj najbolj\xc5\xa1i rezultat na prvenstveni dirki, leta 1950 je bil tretji._NEWLINE_Stirling Moss je prvo zmago v Monaku dosegel leta 1956. Leta 1959 je \xc5\xa1tartal s prvega mesta, toda odstopil zaradi okvare. Leo kasneje, 1960, pa je Moss zmagal v privatnem Lotusu v spremenljivih pogojih. Na dirki leta 1961 je Moss v enakem dirkalniku ponovno zmagal, po tem ko je prehitel tri Ferrarije._NEWLINE_Alain Prost je Francoz z najve\xc4\x8d zmagami v Monaku. Poleg ve\xc4\x8d zmag tu na dirki Formule 1, je zmagal tudi na spremljevalni dirki Formule 3 leta 1979. \xc5\xa0e leto prej pa je bil v Monaku aretiran, toda izpu\xc5\xa1\xc4\x8den je bil pravo\xc4\x8dasno, da je lahko sodeloval na dirki Formule 3 in dosegel \xc4\x8detrto mesto.\n_START_SECTION_\nSlava\n_START_PARAGRAPH_\nVelika nagrada monaka velja za eno od dirk, ki tvorijo Trojno krono najznamenitej\xc5\xa1ih avtomobilisti\xc4\x8dnih dirk na svetu; ostali dirki sta Indianapolis 500 in 24 ur Le Mansa. Graham Hill je edini dirka\xc4\x8d, ki je z zmago na vseh treh dirkah dosegel Trojno krono. Prosti trening Velike nagrade Monaka se pogosto prekriva s tistim za dirko Indianapolis 500, tudi sami dirki pa se v\xc4\x8dasih prekrivata. Ker potekata na nasprotnih straneh Atlantika, in sta del razli\xc4\x8dnih prvenstev, je za dirka\xc4\x8da zelo te\xc5\xbeko, da v svoji karieri dobro dirka na obeh dirkah. Juan Pablo Montoya, ki je tu zmagal leta 2003, in na dirki Indianapolis 500 leta 2000, tako da je edini aktivni dirka\xc4\x8d, ki je zmagal na dveh dirkah od treh potrebnih za Trojno krono._NEWLINE_S podelitvijo zlate medalje za moto\xc5\xa1port princu Rainieruju III, je FIA ozna\xc4\x8dila, da je Velika nagrada Monaka mesto nepredstavljivega glamurja in presti\xc5\xbea za moto\xc5\xa1port. Dirka je potekala pod tremi razli\xc4\x8dnimi princi kraljeve dru\xc5\xbeine, Louis II, Rainier III in Albert II, vse je dirka zelo zanimala. Velik del prihodkov kne\xc5\xbeevine pride od turistov, ki jih privabljata toplo podnebje in slavni kazino, znana pa je tudi kot Dav\xc4\x8dni raj, kjer \xc5\xbeivi mnogo bogata\xc5\xa1ev, tudi ve\xc4\x8d dirka\xc4\x8dev Formule 1._NEWLINE_Monako je imel le tri dirka\xc4\x8de Formule 1, Louis Chiron, Andr\xc3\xa9 Testut in Olivier Beretta, toda zaradi nizkih davkov so tu skozi leta \xc5\xbeiveli mnogi slavni dirka\xc4\x8di, tudi Gilles Villeneuve in Ayrton Senna. Od aktivnih dirka\xc4\x8dev, imata v Monaku stanovanje Jenson Button in David Coulthard, ki je tudi delni lastnik hotela. Zaradi majhnosti mesta in lokacije dirkali\xc5\xa1\xc4\x8da, lahko dirka\xc4\x8di, ki odstopijo, pridejo do svojega stanovanja v nekaj minutah. Znano je, kako se je Ayrton Senna hitro umaknil v svoje stanovanje po tem, ko je po vodstvu na dirki leta 1988 tr\xc4\x8dil v ogrado.'